Tadaravos tiltas

Tadaravos tiltas – automobilių tiltas kelyje 188 Rumšiškės–Tadarava , kertantis Strėvą ties Tadarava, Kaišiadorių rajone, Kauno marių regioniniame parke, apie 2,3 km į šiaurės rytus nuo Kruonio HAE. Nuo tilto į žemupį driekiasi Strėvos kraštovaizdžio draustinio teritorija. Netoliese (pasroviui) stovėjo Tadaravos vandens malūnas. Tiltas pastatytas 1927 m., jo projekto autorius nežinomas. Buvo vienas pirmųjų gelžbetoninių tiltų Lietuvoje. 1999 m. tiltas įrašytas į Kultūros vertybių registrą, suteiktas valstybės saugomo architektūros ir inžinerijos paminklo statusas. Konstrukcija Tilto aukštis virš vasaros vandens lygio 10,3 m, ilgis 72 m, važiavimo juostos plotis 6,5 m, be šalitilčių. Tiltas penkių tarpatramių, sijinis–rėminis, su Gerberio sistemos gembėmis. Monolitinę perdangą sudaro keturios išilginės sijos, su 1,75 m tarpu tarp jų. Skersine kryptimi jos sutvirtintos diafragmomis. Tarpatramių ilgiai: 18+20+18 m, su dviem gembėmis galuose po 8 m. Tilto galuose esančių gembinių rėmų atramos – stačiakampės kolonos, tarpinės atramos – masyvūs aptakūs monolitiniai taurai, platėjantys į apačią. Taurai su profiliuotais karnizais. Priekrantės šlaitų kūgiai sutvirtinti lauko akmenimis. Per Antrąjį pasaulinį karą, 1944 m. traukiantis vokiečiams viena tilto anga buvo susprogdinta. 1954 m. tiltas atstatytas pagal pirminį projektą. XXI a. 1-ajame dešimtmetyje Tadaravos tiltas iš dalies rekonstruotas. Išsaugotos pagrindinės konstrukcijos, tiltas pritaikytas šiuolaikinio eismo poreikiams, įrengti šaltilčiai pėstiesiems. Galerija Šaltiniai Nuorodos Kaišiadorių rajono paveldas. Tadarava - tiltas per Strėvos upę (nuotraukos) facebook.com. Tadaravos tiltas, kaisiadoriumuziejus.lt Archyvuota kopija 2019-09-17 iš Wayback Machine projekto. Kauno marių RP. Architektūrinės-urbanistinės vertybės Archyvuota kopija 2015-10-28 iš Wayback Machine projekto.